SET ปิดเช้าพุ่ง 20 จุด เก็งรัฐฯผ่อนปรนมาตรการล็อกดาวน์ ลุ้นบ่ายวิ่งต่อทะลุแนวต้าน 1,270!
SET ปิดเช้าพุ่ง 20 จุด เก็งรัฐฯผ่อนปรนมาตรการล็อกดาวน์ ลุ้นบ่ายวิ่งต่อทะลุแนวต้าน 1,270! โดยดัชนีช่วงเช้าปิดที่ระดับ 1,259.10 จุด เพิ่มขึ้น 19.86 จุด หรือ 1.60% มูลค่าการซื้อขาย 3.64 หมื่นล้านบาท
20 เม.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,259.10 จุด เพิ่มขึ้น 19.86 จุด หรือ 1.60% มูลค่าการซื้อขาย 3.64 หมื่นล้านบาท 
10 หุ้นดันดัชนีเช้านี้

ด้านนักวิเคราะห์ ระบุว่า ตลาดหุ้นไทยเช้านี้ปรับตัวขึ้นได้ดีกว่าตลาดหุ้นในภูมิภาคเอเชียที่ส่วนใหญ่เคลื่อนไหวในแดนบวกเล็กน้อย รับ Senitment บวกหลังจากที่ธนาคารกลางจีน (PBOC) ประกาศลดอัตราดอกเบี้ยเงินกู้ลูกค้าชั้นดี (LPR) ประเภท 1 ปี ลง 0.2% สู่ระดับ 3.85% จากระดับ 4.05% และได้ปรับลดอัตราดอกเบี้ย LPR ประเภท 5 ปี ลง 0.1% สู่ระดับ 4.65% จากระดับ 4.75% ซึ่งปรับลดมากกว่าที่ตลาดคาดไว้
ขณะที่ตลาดบ้านเราได้รับปัจจัยบวกเฉพาะตัวจากความคาดหวังการผ่อนปรนมาตรการล็อกดาวน์บางส่วน และได้แรงหนุนจากราชกิจจานุเบกษา ที่ประกาศพ.ร.ก. 3 ฉบับให้อำนาจกระทรวงการคลังกู้เงิน, รองรับธนาคารแห่งประเทศไทย (ธปท.) ออกซอฟต์โลน-ตั้งกองทุนรักษาเสถียรภาพภาคการเงิน (BSF) ทำให้คาดว่าในส่วนของพ.ร.ก.กู้เงิน ก็จะมีเม็ดเงินจะเข้าระบบได้ในเดือนพ.ค.เลย
ด้านพ.ร.ก.ที่รองรับให้ธปท. ออกซอฟต์โลนให้ความช่วยเหลือทางการเงินแก่ภาคธุรกิจวงเงิน 5 แสนบาท ก็จะมาหนุนกลุ่มแบงก์ให้สามารถมากู้เงินจากธปท.ไปปล่อยสินเชื่อได้ และหนี้ที่ไม่ก่อให้เกิดรายได้ (NPL) ก็คงจะไม่เพิ่มขึ้น เนื่องจากมีการเลื่อนการใช้มาตรฐานบัญชีใหม่ออกไป รวมถึงหนี้เสียที่ไม่เกิน 100 ล้านบาท ก็ไม่ต้องลงบัญชีก็ได้ ส่งผลให้หุ้นในกลุ่มแบงก์เช้านี้ก็ปรับขึ้นได้ดีด้วย
อย่างไรก็ดี ให้ติดตามการประชุมคณะรัฐมนตรี (ครม.) ในวันพรุ่งนี้ (21 เม.ย.) ซึ่งให้จับตาดูว่าจะมีการอนุมัติอะไรออกมาบ้างหลังจากที่ภาคเอกชนได้ยื่นข้อเสนอไปหลายอย่าง
สำหรับแนวโน้มการลงทุนในช่วงบ่ายนี้ นายณัฐพล กล่าวว่า ตลาดฯคงจะปรับตัวขึ้นไปได้ต่อ แม้ Valuation จะตึงตัวแต่ก็ยังมีความหวังจากการประชุมครม. และการที่นายกรัฐมนตรีเชิญมหาเศรษฐีมาพูดคุยเพื่อหาแนวทางช่วยเหลือเรื่องสถานการณ์โควิด-19 ก็คิดว่าน่าจะมีข่าวดีบ้าง
พร้อมให้แนวรับ 1,250-1,255 จุด ส่วนแนวต้าน 1,270 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT     มูลค่าการซื้อขาย  2,346.84 ล้านบาท  ปิดที่   61.25 บาท เพิ่มขึ้น  2.75 บาท
PTT     มูลค่าการซื้อขาย  1,928.36 ล้านบาท  ปิดที่   35.25 บาท เพิ่มขึ้น  1.00 บาท
BAM     มูลค่าการซื้อขาย  1,745.12 ล้านบาท  ปิดที่   22.00 บาท เพิ่มขึ้น  0.10 บาท
JAS     มูลค่าการซื้อขาย  1,611.37 ล้านบาท  ปิดที่    3.66 บาท ลดลง   1.28 บาท
GULF    มูลค่าการซื้อขาย  1,596.35 ล้านบาท  ปิดที่   35.50 บาท เพิ่มขึ้น  1.25 บาท